Diari Oficial de la Generalitat Valenciana


Sumari del DOGV 8709, del 02-01-2020 (2019/12117)

RESOLUCIÓ de 2 de desembre de 2019 de la Direcció General de Medi natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 149/17-AIA Guadasséquies.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8709

Data del DOGV
:   02-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/12270


Data del document
:   02-12-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Guadasséquies
    * impacte ambiental

RESOLUCIÓ de 2 de desembre de 2019 de la Direcció General de Medi natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 149/17-AIA Guadasséquies. [2019/12685]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 149/17-AIA Guadasséquies.  
  
  
«Declaració d'impacte ambiental  
Expedient: 149/2563-LLN.  
Títol: Planta de fabricació de productes fertilitzants i fitosanitaris.  
  
Òrgan substantiu: Direcció General de Qualitat i Educació Ambiental (98/17 IPPC).  
Promotor: SPACHEM, SL.  
Localització: Guadasséquies (València).  
  
Descripció del projecte.  
SPACHEM, SL, fabrica pesticides i fertilitzants comercials al carrer Central núm. 2 del polígon industrial de Guadasséquies (València). La planta es localitza en les parcel·les 2 i 2A del polígon industrial, amb 14.363 m² de superfície. Es disposa de 5.100 m² construïts en la parcel·la 2, organitzats en 6 naus. La parcel·la 2A és una campa a l'aire lliure i alberga una marquesina que constitueix el magatzem de residus. El subministrament d'aigua procedeix de la xarxa del polígon. El polígon està connectat a la xarxa de sanejament municipal i compta amb subministrament d'energia elèctrica i servei de recollida de residus urbans.  
Hi ha dues línies de negoci: La fabricació per a tercers i la línia de productes propis. La seua activitat es desenvolupa segons els processos bàsics següents:  
- Pesticides: dissolució o dispersió de l'ingredient actiu en un diluent inert (líquid o sòlid).  
- Fertilitzants: s'empren dos processos, un de simple mescla d'ingredients (formulació) i un altre en el qual s'apliquen reaccions de neutralització (entre elles, obtenció d'acetat potàssic i obtenció de NPK 0-25-50) i de complexació (obtenció de bor 15 % P/V o de gluconat de calci 8 %, entre altres).  
El diagrama de procés es completa amb les següents fases: recepció i emmagatzematge de matèries primeres, formulació del producte i envasament, emmagatzematge i distribució.  
La maquinària emprada per a la formulació i envasament de productes sòlids inclou molins de via humida, refrigerador d'aigua, dispersors d'alta cisalla, molí micronitzador, mescladores i ensacadora. Per a la formulació i envasament de productes líquids es disposa de tancs mescladors, sistemes d'emmagatzematge i bombament i envasadores amb embotelladores semiautomàtiques i automàtiques. Per a la producció de suspensions concentrades, s'empren molins de microboles i agitadors de cisalla.  
Tots els serveis de la planta s'alimenten amb energia elèctrica. S'empra gasoil en els carretons.  
La indústria disposa de llicència municipal, emesa per l'ajuntament en data 27 de març de 2014. D'acord amb la Llei 6/2014, resulta necessària l'obtenció d'autorització ambiental integrada (annex I, epígrafs 4.3 i 4.4).  
  
Tramitació administrativa.  
L'òrgan competent en matèria d'autorització ambiental integrada, tramita la AAI per a una fàbrica de productes fitosanitaris i fertilitzants agrícoles promoguda per la mercantil SPACHEM, SL, en el terme municipal de Guadasséquies (València). Amb data 22 de desembre de 2017, es va rebre de l'òrgan substantiu sol·licitud d'informe de suficiència documental de l'expedient d'autorització ambiental integrada, i adjunt a esta:  
- Projecte d'AAI (memòria datada el setembre de 2017).  
- Estudi d'impacte ambiental (EsIA, datat el setembre de 2017).  
  
- Formulari de sol·licitud d'AAI.  
- Pla d'autoprotecció (Reial decret 840/2015).  
Amb data 5 de febrer de 2018, es va emetre informe que assenyalava la insuficiència de la documentació, atesa la falta de definició de l'activitat desenvolupada en la instal·lació i la impossibilitat de determinar la necessitat d'avaluació ambiental. Així mateix, s'assenyalava l'afecció per risc d'inundació de la zona en què es localitza.  
Amb data 29 de març de 2018, es va rebre de l'òrgan substantiu nova documentació, que aclaria els processos de fabricació desenvolupats en la instal·lació i incloïa un annex a l'estudi d'impacte ambiental datat el març de 2018. Amb data 16 d'abril de 2018, es va rebre de l'òrgan substantiu nova documentació relativa a l'afecció per risc d'inundació, que aborda un estudi hidrològic de les subconques del barranc de Garrofera.  
Amb data 14 de juny de 2018, este òrgan va emetre informe, en què s'assenyalava que l'estudi d'impacte ambiental no resultava suficient per a la tramitació de l'avaluació d'impacte ambiental del projecte.  
Amb data 7 de novembre de 2018, l'òrgan substantiu va remetre nova documentació:  
- Annex a l'estudi d'impacte ambiental (datat l'octubre de 2018).  
  
- Estudi hidrogeològic.  
- Projecte de legalització de l'emmagatzematge de productes químics (2016).  
- Còpia de sol·licitud d'autorització d'emissions a l'atmosfera.  
Amb data 9 d'abril de 2019, este òrgan ambiental va emetre informe de suficiència de l'expedient, a l'efecte de l'avaluació d'impacte ambiental d'aquest.  
Amb data 22 de juliol de 2019, es va rebre d'òrgan substantiu comunicació de finalització de la fase d'informació pública (anunci en Diari Oficial de la Generalitat Valenciana de 09.05.2019) i consultes de l'expedient. S'indica que l'expedient no ha rebut al·legacions i que s'ha obtingut informe dels òrgans següents:  
- Informe d'11 de gener de 2018, de la Confederació Hidrogràfica del Xúquer (referència 2017C-VI-00155), de caràcter favorable condicionat al fet que es dispose de certificat de connexió i acceptació dels abocaments d'aigües sanitàries i pluvials a la xarxa de sanejament; que consten els informes d'impermeabilitat i estanquitat dels pous, així com els justificants que acrediten la retirada de les aigües d'aquests pous; es porte un adequat manteniment de GRG i pous subterranis per a assegurar-ne la impermeabilitat i estanquitat; i que no hi haja cap sistema d'alleujament capaç de generar abocament, entre altres condicions.  
  
- Informe del Servei d'Ordenació del Territori, de 15 de maig de 2018 (ref. 18062\_46138\_R), que conclou que l'activitat es troba afectada per risc d'inundació i és compatible amb les determinacions normatives del PATRICOVA.  
- Informe de la Subdirecció General d'Emergències (ref. COR 18/449), de 6 de juliol de 2018, de caràcter favorable, respecte a les competències que en matèria de protecció civil i gestió d'emergències li són pròpies, de les detallades en el Reial decret 840/2015. Assenyala que l'establiment va presentar la notificació prevista en el Reial decret 840/2015 en 2016 i que el seu pla d'autoprotecció consta en el registre (PAU-VL-970).  
- Informe del Servei Territorial d'Indústria i Energia, de 20 d'abril de 2018, que avalua la documentació com a suficient, respecte al compliment dels requisits exigibles que són de la seua competència de les detallades en el Reial decret 840/2015.  
L'ofici esmentat adjunta així mateix còpia de la documentació actualitzada de l'expedient, que inclou els documents emesos per a esmenar diversos requeriments dels organismes que intervenen en el procediment, i sobre la base dels quals s'han emés els informes indicats.  
  
Amb data 4 d'octubre de 2019, es va rebre de l'òrgan substantiu còpia de l'informe favorable emés en data 14 d'agost de 2019 per l'Ajuntament de Guadasséquies.  
Afeccions legals.  
La indústria considerada (química inorgànica), constitueix una activitat potencialment contaminadora de l'atmosfera (Llei 34/2007, de 15 de novembre i normativa reglamentària de desenvolupament).  
La indústria química, en general, constitueix una activitat potencialment contaminant del sòl (Llei 22/2011, de 28 de juliol i normativa reglamentària de desplegament).  
En la planta es manegen productes químics en quantitat tal, que queda inclosa en l'àmbit d'aplicació del Reial decret 840/2015.  
  
  
Consideracions ambientals.  
Guadasséquies és un municipi situat a la Vall d'Albaida, al sud de Bellús i al costat de l'embassament del mateix nom, en el riu Albaida. El terme municipal té orografia plana amb un lleuger pendent cap a l'est i un caràcter eminentment agrícola (secà, a l'oest i regadiu en la zona més pròxima al riu Albaida). Destaca la inclusió de l'embassament en la delimitació de l'espai LIC de la Xarxa Natura 2000 curs mitjà del riu Albaida. La fauna i la flora de la zona és de caràcter d'ubiqüitat i adaptada a l'activitat humana. El municipi està afectat per perillositat geomorfològica d'inundació, forma part de la conca que envolta l'embassament. No presenta altres riscos naturals rellevants. Està travessat en sentit nord-sud per la carretera CV-620 (antiga N-340), que dona accés a este. El polígon industrial dista uns 300 m del nucli urbà (450 habitants).  
La planta es troba ja construïda i el polígon disposa dels serveis i subministraments urbans necessaris, per la qual cosa no es preveu afecció rellevant sobre l'entorn derivada de la seua implantació. En relació amb l'afecció per perillositat d'inundació, el projecte s'ha tramitat conjuntament amb un estudi hidrològic. S'adopten mesures preventives per a evitar l'afecció sobre les matèries i productes, com l'emmagatzematge sobre prestatgeries o plataformes elevades; ancoratge de depòsits i contenidors per a evitar el seu desplaçament; clos permeable de la parcel·la; i sistema de segellament dels pous de recollida per a evitar desbordament en cas d'avinguda. L'emmagatzematge de les matèries primeres i producte acabat es realitza en recintes confinats, per la qual cosa no hi ha risc d'arrossegament per pluges dels envasos. La parcel·la d'emmagatzematge, es troba barrada per tot el seu perímetre. D'acord amb l'informe emés en la matèria, el projecte és compatible amb la normativa del PATRICOVA.  
L'emmagatzematge de productes químics disposa de les mesures aplicables en matèria de seguretat industrial (reglament APQ), i compta amb cubetes de retenció dimensionades conforme a esta. Així mateix, conforme a la normativa en matèria de riscos inherents als accidents greus, s'ha elaborat el corresponent pla d'autoprotecció i notificació a l'òrgan competent.  
Totes les màquines que manegen el material pulverulent (molins, mescladores, punts de dosatge, etc., situats en la nau 5 i nau 6) estan dotades de sistemes de captació i recollida de la pols, que en funció de les seues característiques, es reutilitza en el procés o s'entrega a gestor autoritzat. L'aire filtrat es recircula a les instal·lacions i constitueix un focus de tipus difús. La nau d'envasament d'herbicida i insecticida (nau 3), està dotada d'un extractor amb captació de la pols en suspensió, per a la seua posterior recuperació. L'aire filtrat s'emet a l'atmosfera a través de fumeral i es procedeix al control periòdic de la concentració de carboni orgànic total (COT).  
L'activitat té un consum d'aigua de l'ordre de 2.000 m³ anuals, provinent íntegrament de la xarxa de subministrament. En la zona de formulació de productes líquids (nau 3), els mescladors es recolzen sobre una estructura auxiliar per a facilitar la captació d'abocaments accidentals i estan connectats amb un depòsit subterrani d'emmagatzematge d'aigües de procés. En total hi ha 5 depòsits subterranis estancs distribuïts per la planta connectats amb les diferents reixetes de recollida de vessaments (s'inclou certificat d'estanquitat). Les aigües residuals de procés i neteja s'emmagatzemen en GRG. El fluid emmagatzemat en els GRG i en els depòsits subterranis s'entrega a gestor autoritzat. Les aigües sanitàries d'oficines s'aboquen al clavegueram. No hi ha comunicació entre la xarxa d'aigües sanitàries i la xarxa d'aigües de procés. Les aigües pluvials es dirigeixen a la xarxa de clavegueram del polígon. Tota la superfície de les parcel·les es troba pavimentada.  
  
Els residus que es generen durant el procés productiu són classificats, emmagatzemats en GRG i depositats en la zona d'emmagatzematge. Es disposa d'una campa on es localitza una zona ensostrada amb marquesina per als residus de caràcter perillós, envoltada amb una reixeta de drenatge perimetral i arqueta estanca per a contenció de vessaments. Els residus no perillosos (com ara cartó i plàstic), s'emmagatzemen en contenidors en l'exterior, protegits de la pluja amb lones. Els residus generats s'entreguen a gestor autoritzat.  
S'ha redactat un estudi acústic, a partir del qual s'estima el compliment dels nivells sonors establits en la normativa vigent. Es va realitzar una auditoria acústica en 2017, encara que no es detallen els seus resultats. S'indica que la maquinària està muntada sobre suports i connexions flexibles, que eviten la transmissió de vibracions.  
Conclosa la vida útil de la instal·lació, es preveu el desmantellament de les estructures existents i deixar la parcel·la en el seu estat natural anterior. No obstant això, com que la indústria es localitza en un polígon industrial, preveure la restauració de la cobertura vegetal manca de sentit.  
S'ha elaborat un programa de vigilància ambiental, a fi de comprovar l'execució de les mesures preventives i correctores proposades i la seua eficàcia, en el qual s'estableixen les accions a realitzar i la periodicitat d'aquestes.  
  
Consideracions jurídiques.  
Les instal·lacions químiques per a la producció a escala industrial, mitjançant transformació química o biològica, de fertilitzants, productes fitosanitaris i biocides, estan subjectes a avaluació d'impacte ambiental ordinària, d'acord amb l'article 7.1\_a de la Llei 21/2013, de 9 de desembre, en concordança amb l'annex I (grup 5\_a epígrafs 3r i 4t).  
  
En l'expedient s'han observat els tràmits previstos en la secció primera, capítol 2 del títol II de la Llei 21/2013, de 9 de desembre i en les altres disposicions que li són aplicables.  
El Decret 105/2019, de 5 de juliol, del Consell, pel qual s'estableix l'estructura bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això, es redacta la següent:  
  
Declaració d'impacte ambiental  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'indústria de fabricació de pesticides i fertilitzants promogut per SPACHEM, SL, en el polígon industrial de Guadasséquies (València), sempre que es desenvolupe d'acord amb les previsions del projecte, de l'estudi d'impacte ambiental i altra documentació que hi ha en l'expedient, i amb les condicions següents:  
  
1. Atesa la proximitat al nucli urbà, es realitzarà auditoria acústica a fi de comprovar que es compleixen els nivells sonors màxims establits en la normativa i que no es produeixen molèsties sobre els habitatges limítrofs. En cas de superar els nivells sonors establits, s'aplicaran les mesures correctores pertinents, l'eficàcia de les quals es verificarà amb una nova auditoria acústica, immediatament posterior a l'aplicació d'aquestes.  
2. Vista la informació relativa al consum d'aigua, s'observen discrepàncies en els balanços. S'elaborarà un pla d'optimització del consum encaminat a ajustar l'aigua consumida de la xarxa, amb el volum necessari per al funcionament de la instal·lació (incloent-hi el volum d'aigües sanitàries i el volum d'aigua de formulació), i es justificarà qualsevol desajustament entre tots dos valors mitjançant un control documental que s'incorporarà al programa de vigilància i seguiment ambiental.  
  
3. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
4. Les condicions de la present declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre d'avaluació ambiental.  
5. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, i s'aplicarà el procediment d'avaluació d'impacte ambiental previst en esta.  
  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si escau, pertoquen en via administrativa i judicial enfront de l'acte pel qual s'autoritza el projecte, d'acord amb el que es disposa en l'article 41.4 de la Llei 21/2013.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 41.3 de la Llei 21/2013.  
  
Quart  
La present declaració d'impacte ambiental perdrà la seua vigència i cessarà en la producció dels efectes que li són propis si no s'ha començat l'execució del projecte en el termini màxim de quatre anys des de la publicació, d'acord amb el que es disposa en l'article 43 de la Llei 21/2013.  
  
València, 25 de novembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons Resolució de 9 d'agost de 2019 (DOGV 8614, 16.08.2019).]»  
  
  
València, 2 de desembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons Resolució de 9 d'agost de 2019 (DOGV 8614, 16.08.2019).]